Þrenn vopnuð samtök minnihlutahópa í Mjanmar fordæma herforingjastjórnina og boða samstarf við aðra minnihlutahópa hætti öryggissveitir ekki ofbeldi og drápum á mótmælendum.
Þrenn vopnuð samtök minnihlutahópa í Mjanmar sendu frá sér yfirlýsingu í morgun þar sem þau hvöttu herforingjastjórnina til að hætta að beita skotvopnum gegn mótmælendum og beita sér fyrir pólitískri lausn á ástandinu í landinu. Ef ekki myndu þau taka höndum saman við alla minnihlutahópa í landinu sem tækju þátt í byltingunni gegn herforingjastjórninni.
Samkvæmt sérfræðingum hjá International Crisis Group eru um tuttugu fylkingar uppreisnarmanna í Mjanmar. Flestar leggja höfuðáherslu á aukna sjálfstjórn í heimahéraði, þar á meðal í héruðunum Kachi og Shan í norðurhluta landsins, Rakhine í vestri og Karen í suðri. Talsmaður einnar þeirra, Arakan-hersins, sagði í morgun að morð á saklausum borgurum væru ekki líðandi, en margar fylkingar hafa fordæmt valdarán hersins undanfarna daga. Herinn í Mjanmar svaraði um helgina með loftárásum á bækistöðvar Þjóðfylkingar Karenmanna, elstu fylkingar uppreisnarmanna í landinu, en það voru fyrstu loftárásir á stöðvar hennar í tuttugu ár. Að minnsta kosti 510 almennir borgarar hafa verið skotnir til bana í mótmælum gegn herforingjastjórninni síðan hún tók völdin í Mjanmar fyrir tæpum tveimur mánuðum. Hafa öryggissveitir beitt æ meiri hörku gegn mótmælendum síðustu vikur.
Þrenn vopnuð samtök minnihlutahópa í Mjanmar fordæma herforingjastjórnina og boða samstarf við aðra minnihlutahópa, hætti öryggissveitir ekki ofbeldi og drápum á mótmælendum.